LinkedIn
LinkedIn je poslovna društvena mreža koja je namenjena povezivanju poslodavaca i ljudi koji traže posao. Ova mreža je nastala sa ciljem efikasnog predstavljanja profesionalnih sposobnosti njenih članova, povezivanja i što bržeg spajanja poslodavaca sa lovcima na poslove. LinkedIn je, pored ostalog, najveća svetska profesionalna poslovna društvena mreža na kojoj poslovni ljudi razmenjuju iskustva, učestvuju u raspravama, dele zanimljive sadržaje i, naravno, pronalaze nove poslodavce.

Ova društvena mreža je osnovana u decembru 2002. godine, a pokrenuta je 5. maja 2003. godine. U aprilu 2014. godine LinkedIn je objavio da je na ovoj društvenoj mreži više od 300 miliona registrovanih korisnika iz više od 200 zemalja širom sveta, od čega je 100 miliona registrovanih korisnika iz SAD.

Sajt je dostupan na 22 strana jezika, uključujući Engleski, Kineski, Češki, Danski, Holandski, Francuski, Nemački, Indonežanski, Italijanski, Japanski, Koreanski, Malajski, Norveški, Poljski, Portugalski, Rumunski, Ruski, Španski, Švedski, Tagalog, Tajlandski i Turski. Sajt Quantcast je objavio izveštaj da je LinkedIn u periodu od 2. aprila do 1. maja 2014. godine imao 71.9 miliona jedinstvenih posetilaca iz SAD i 200.6 miliona jedinstvenih globalnih posetilaca.

Istorijat 

Generalni direktor LinkedIn-a je Džef Vajner (Jeff Weiner), prethodno je bio izvršni direktor kompanije Yahoo! Inc. Kompanija je osnovana od strane Rida Hofmana (Reid Hoffman) i osnivačkih članova tima iz PayPal-a i Socialnet.com (Allen Blue, Eric Ly, Jean-Luc Vaillant, Lee Hower, Konstantin Guericke, Stephen Beitzel, David Eves, Ian McNish, Yan Pujante, i Chris Saccheri).

Osnivač Rid Hofman, ranije direktor LinkedIn-a, sada je predsednik Upravnog odbora. LinkedIn je kompanija sa sedištem u Sunnyvale, u Kaliforniji, sa kancelarijama u Omahi, Čikagu, Njujorku, Londonu i Dablinu. LinkedIn je dostigao profitabilnost u martu 2006. godine. Tokom januara 2011. godine, kompanija je zaradila ukupno 103 miliona dolara od investicija.

U junu 2008. godine Sequoia Capital, Greylock Partners i druge firme koje se bave preduzetničkim kapitalom kupile su udeo od 5% u kompaniji za 53 miliona dolara.

Kompanija LinkedIn sa međunarodnim sedištem u Dablinu, u Irskoj, 2010. godine je dobila 20 miliona dolara investicija od kompanije Tiger Global Management LLC sa procenom od oko 2 milijarde dolara i najavila svoju prvu akviziciju. U oktobru iste godine organizacija Silicon Valley Insider rangirala je kompaniju LinkedIn na 10. mestu na svojoj Top 100 listi najvrednijih početničkih kompanija. Do decembra kompanija je procenjena u vrednosti od 1.575 milijardi dolara u privatnim tržištima.

Članstvo 
Od 2013. godine LinkedIn ima više od 259 miliona članova u preko 200 zemalja. LinkedIn je značajno ispred svojih konkurenata Viadeo (50 miliona) i XING (10 miliona). Članstvo raste za oko dva novih članova svake sekunde. Sa 20 miliona korisnika, Indija ima najbrže rastuću mrežu korisnika od 2013. godine.

U maju 2014. godine, zemlje sa najviše LinkedIn korisnika su bile:

Procenti su predstavljeni u odnosu na ukupan broj stanovnika datih zemalja.

Kako koristiti LinkedIn 

Za razliku od Fejsbuka, Tvitera, My Space-a i sličnih sajtova, LinkedIn je poslovna društvena mreža. Osnovna namera LinkedIn-a je povezivanje sa ostalim kolegama iz korisnikove branše i potencijalnim poslodavcima. Nakon otvaranja profila korisnik ima mogućnost postavljanja svoje radne biografije, može deliti sadržaje koje smatra relevantnim i zanimljivim, može se pridruživati različitim grupama i stranicama, pratiti oglase za posao… Otvaranje naloga je vrlo jednostavno – kao i na većini drugih socijalnih mreža. Nakon toga, korisnik postaje vidljiv i poslodavcima i svima onima koji na nekom od pretraživača ukucaju korisnikovo ime.

Umrežavanje 

Ono što LinkedIn razlikuje od običnog online CV-ja jeste mogućnost umrežavanja sa drugim korisnicima, što samo grana mogućnosti. Pre svega, svaki registrovani korisnik na sistemu može napraviti svoju mrežu tako što će se povezati sa drugim korisnicima sa kojima je na izvestan način sličan. To dalje daje mogućnost za preporuke među članovima koje mogu imati različite osnove, što podrazumeva odnos sa članom koji se preporučuje.

Korisnikova mreža, odnosno skup drugih korisnika sa kojima je on povezan, može imati dva nivoa. Prvi podrazumeva direktne veze ka korisnicima, i glavna odlika, pored mogućnosti preporučivanja, na prvom nivou jeste uvid u veze svih korisnika koji je sačinjavaju. Upravo te veze čine drugi nivo mreže, na kom je moguće pristupiti javnom profilu korisnika koji su u njoj, ali ne i imati uvid u njihove veze.

Na osnovu mogućnosti za umrežavanje koje LinkedIn poseduje, pretraživanje korisnika ili ponude poslova može se obaviti na više načina. Osnovno globalno pretraživanje ujedno je i najjednostavnije, dok je daleko preporučljivije koristiti kontakte i put do željene osobe ili posla pronaći preko njih. Preporučivanje pruža mogućnost izgradnje reputacije i uvida u kvalitet obavljanih poslova, bilo da se radi o poslodavcu ili zaposlenom. Na taj način se prvo sama pretraga, a kasnije i evaluacija rezultata pretrage, obavlja na najjednostavniji način, pri čemu je glavni cilj odabir kvalitetnog kadra, odnosno dobrog posla kod dobrog poslodavca.

Karakteristike LinkedIn profila 
Glavna namena sajta je da dozvoli registrovanim korisnicima da naprave listu kontaktata sa detaljima o ljudima sa kojima su u određenom nivou odnosa, što se naziva Veza (Connections). Korisnik može da pozove bilo koju osobu putem mejla da se pridruži njegovoj mreži. S tim da pozvana osoba može da obeleži poziv i odbijanjem kroz poruke "Ne poznajem" (I don't know) ili "Spam" (Spam), što umanjuje kredibilitet pozivača, što u krajnjem slučaju dovodi do zatvaranja naloga ili nekih vrsta zabarane.

Osnovne karakteristike LinkedIn profila su:

 vizuelni dizajn koji podseća na infografiku i pomaže korisniku da ostavi snažan prvi utisak
 uređivanje profila (inline editing) i prikazivanje ostvarenih rezultata i dostignuća
 pronalaženje ljudi u korisnikovoj profesionalnoj mreži
 praćenje aktivnosti i novosti u poslovnom životu korisnikovih konekcija (nedavna aktivnost se nalazi na vrhu profila)
 korisnici nemaju više mogućnost direktnog postavljanja rezimea na sajt. Ovo je bila jedna od karakteristika LinkedIn-a, ali je postala suvišna krajem 2012. godine
 poslodavci pri pretraživanju mogu navesti poslove i tražiti potencijalne kandidate
 korisnici mogu da prate različite kompanije i mogu da primaju obaveštenja o novim poslovnim ponudama koje su na raspolaganju
 korisnici mogu sačuvati (bookmark) poslove za koje bi želeli da apliciraju
 postoji opcija Like kao i opcija Congratulate koja omogućava da korisnici čestitaju novozaposlenim korisnicima
 korisnici mogu da vide ko je sve posetio njihovu profilnu stranicu

LinkedIn na mobilnim uređajima 
Mobilna verzija sajta je pokrenuta u februaru 2008. godine koja daje pristup smanjenom setu funkcija preko mobilnog telefona. Mobilna verzija je dostupna na šest strana jezika: Kineski, Engleski, Francuski, Nemački, Japanski i Španski.

U oktobru 2013. godine LinkedIn je lansirao nove mobilne aplikacije za poslodavce pod nazivom Work With Us i Recruiter. Aplikacija Recruiter omogućava menadžerima i poslodavcima da prate i vode beleške o mogućim kandidatima za poslove u njihovoj kompaniji. Druga aplikacija, Work With Us, omogućava poslodavcima da na profil svojih radnika postave obaveštenja za novootvorena radna mesta, poput svojevrsnog oglasa kako bi doprli do pasivnih korisnika LinkedIn-a.

Endorse opcija 
U septembru 2012. godine LinkedIn je uveo opciju Endorse koja omogućava da korisnika neko može pohvaliti i podržati sa jednim klikom za neku veštinu.

Vidi još 
 Viadeo
 XING
 Društvena mreža
 Mobilne aplikacije

Reference

Spoljašnje veze 
 
 LinkedIn - Profil jednog profesionalca

Internet stranice
Servisi za društveno umrežavanje